དེ་རྗེས་སྨོན་ལམ་ཆེན་མོའི་སྐབས།ཕ་ཡུལ་ནས་ཕ་རྒན་སླེབས་ཏེ་ད་ལན་ངེས་ཅན་དུ་ཕ་ཡུལ་ལ་ལན་ཅིག་འགྲོ་དགོས།ལོ་ངོ་དགུ་ལ་ཕ་ཡུལ་དུ་མ་སླེབས།མ་རྒན་གྱིས་ཁྱོད་དྲན་ནས་རྟག་པར་གདོང་མཆི་མས་གང་འདུག་ཟེར།ངེད་ཀྱིས་སློབ་གཉེར་གྱི་འཕྲོ་བསྐྱུར་ནས་འགྲོ་མི་འདོད།འོན་ཀྱང་ཡུལ་ཕྱོགས་དང་ཉེ་འབྲེལ་སོགས་ཀྱིས་ཁ་ཏ་བྱེད་པས་ཅི་བྱ་གཏོལ་མེད་དུ་གྱུར།ཨ་ཁུ་སྨོན་ལམ་ཚང་གི་མདུན་དུ་སོང་ནས་དེ་ལུགས་ཞུས་པས།རེ་ཞིག་ཅང་མི་གསུང་བར་གཟིགས་ནས་བཞུགས།དེའི་འཕྲོར་ཨ་ཧ་བོ་ངས་ཁྱོད་ལ་བར་ཆད་ཅིག་ཐོན་ཡོང་བསམ་གསུངས།དེ་ནས་ཕ་ཡུལ་དུ་མི་འགྲོ་ཀ་མེད་བྱུང་ནས་ལམ་བར་དུ་ཞག་ཉི་ཤུ་རྩ་གྲངས་འགོར།